《九日将游古岩寺道中作方君时勉汪君严夫偕行》
明代·程敏政

冷水铺南风叶翻，遥穿一径似桃源。满前无暇酬天趣，个里那能著市喧。

万叠峰峦真入画，数家鸡犬自成村。古岩一到心方惬，遮莫山童不奈烦。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。